SA Express-vlugte opgeskort ‘weens wanbestuur, onbevoegdheid’SA Express (Foto: Facebook) Die VF Plus het Donderdag gesê wanbestuur, onbevoegdheid en korrupsie is die hoofredes waarom SA Express se vlerke Donderdag sonder seremonie geknip is. Die Suid-Afrikaanse Burgerlugvaartowerheid (BLO) het Donderdag met onmiddellike inwerkingtreding alle vlugte van SA Express opgeskort. Dié owerheid het in ŉ verklaring gesê dit volg nadat daar “oorweldigende bewyse” aan die lig gekom het dat die lugdiens nie aan veiligheidsmaatreëls voldoen nie. Die BLO het SA Express se operateursertifikaat en onderhoudpermitte teruggetrek, asook die lugwaardigheidspermitte van nege van die lugdiens se 21 vliegtuie. Volgens die BLO volg dié ingrypende besluit nadat die owerheid die afgelope paar dae ŉ oudit by die lugredery en sy instandhoudingsorganisasie gedoen het. Die owerheid sê erge gevalle van nienakoming van regulasies wat ernstige veiligheidsrisiko’s inhou, het aan die lig gekom. Die BLO het gesê as beskermheer van lugvaartveiligheid in die land kan die owerheid nie ŉ blinde oog draai wanneer daar “oorweldigende bewyse” is dat daar nie aan veiligheidsmaatreëls voldoen word nie. Wouter Wessels, die VF Plus se parlementêre woordvoerder vir die tesourie, het gesê die vraag moet gevra word hoe lank die bestuur van die lugdiens bewus was van gebrekkige onderhoud aan die vliegtuie, maar steeds toegelaat het dat die vliegtuie bedryf word met groot risiko vir sy passasiers. “Die finansiële krisis van SA Express wat direk tot die swak toestand van hul vliegtuie gelei het, is veroorsaak deur jarelange swak bestuur. SA Express en SAL is tans geensins finansieel volhoubaar nie en is slegs ŉ geweldige las vir die belastingbetaler,” het hy gesê. “Die regering moet gereeld vir albei staatsentiteite se skuld borg staan en miljarde rande se belastinggeld bestee aan reddingspogings. Hierdie ondernemings het geen winsmotief nie, aangesien hulle altyd deur die staat gered word.” Wessels sê die VF Plus is van mening dat dié staatsentiteite geprivatiseer moet word. Volgens hom gaan die beoogde samesmelting van die SAL, SA Express en Mango nie die entiteite red nie. “Dié samesmelting gaan eerder tot groter agteruitgang lei, veral tot nadeel van Mango wat tans die suksesvolste van die drie is,” het hy gesê. SA Express se opskorting beteken in effek dat die lugredery van Donderdag af nie meer as ŉ lugdiens mag dienste lewer nie. Indien SA Express weer sy vlerke wil sprei, sal die lugredery van voor af moet aansoek doen vir die betrokke goedkeuring, insluitend ŉ bedryfsertifikaat, goedkeuring vir vliegtuiginstandhouding en lugwaardigheidspermitte vir die vliegtuie waarvan die permitte teruggetrek is.